
	[bookmark: nev]POSZTÓS KATINKA HANGA
katinka.posztos@gmail.com
Pénzügy és számvitel
BSc, 8. félév
Budapesti Corvinus Egyetem
Gazdálkodástudományi TDK
	
[bookmark: _GoBack]






Témavezető:
	Andor Ágnes Márta
egyetemi adjunktus, BCE PSZGJI




Hogyan muzsikál a zeneipar?

Az utóbbi évtizedekben végbemenő technológiai fejlődések a zeneipar működését is
gyökerestül felforgatták. Manapság általában már nem egy CD vagy egy kazetta segítségével
hallgathatunk meg egy-egy zenei albumot, hanem az interneten keresztül férhetünk hozzá
előadók műveinek ezreihez. A fogyasztási szokásokon kívül természetesen a dalszerzők,
előadók szerepe és zenei kiadók működése is megváltozott. A zenei felvételek előállítása egyre
könnyebben valósítható meg saját, otthoni stúdiókban és az ismertség elérése is könnyebbé vált
az előadók számára az internet által. A dalok terjesztésének könnyebbé válása mellett a zenei
kiadók szerepe gyengülni látszik.
Kutatásom során azt vizsgálom, hogy ezek a zenei kiadók
éves beszámolóikban megbízhatóan mutatják-e be a vagyoni és pénzügyi helyzetüket, valamint
a működésükből származó eredményüket. A jobb megértés érdekében a kiadók könyveiben
megjelenő szerzői jogok számviteli kezelését tanulmányoztam a nemzetközi IFRS standardok
alapján. A megjelenítés kritériumai közül a jövőbeni bevétel generálása okozza a legnagyobb
kérdést a zeneművekhez tartozó szerzői jogok esetében, hiszen a dalok döntő többsége ezt a
kritériumot nem teljesíti. Négy Angliában működő független zenei kiadó éves beszámolóinak
áttekintése során azt az eredményt találtam, hogy a működés eredményeiről szóló információk
elegendőnek bizonyulnak. Az évenkénti nettó árbevétel esetében megfigyelhető, hogy a
bevételeket a meglévő szerzői jogokért járó jogdíjak és a sikeres albumkiadások utáni
értékesítések teszik ki. A könyvekben megjelenített nettó szerzői jogok értéke már nem
rendelkezik pontos információtartalommal. A sikeres albumkiadások nem növelik a zenei
kiadók által megjelenített immateriális eszközök értékét, amely azt jelenti, hogy a kiadók
vagyonának összetétele nincs megbízhatóan feltüntetve a jelentésekben, a szerzői jogok értéke
nincs transzparensen és valósan megjelenítve.



